Brony er en ung, voksen fan av *My Little Pony: Vennskap er ren magi*, en tegnefilmserie som egentlig retter seg mot små jenter. Bildet viser «bronier» (*bronies*) og «pegasiser» (*pegasis*) utkledt i cosplay-kostymer under *Bronycon*, en brony-messe i New Jersey i USA, i 2012. Foto: Keith Survell 
**Brony**, i flertall **bronies**, satt sammen av de engelske ordene *brother* og *pony*, er kallenavn for en tilhenger av *My Little Pony: Vennskap er ren magi*, en serie kanadisk-amerikanske animasjonsfilmer som handler om leketøysenhjørninger og har blitt sendt på TV siden 2010. Mens fjernsynsserien og salgsproduktene som er knyttet til den, retter seg mot små jenter som målgruppe, er «broniene» ungdommer og voksne, hovedsakelig gutter og menn. Kvinnelige fans blir kalt **pegasis**, dannet av ordene *Pegasus* og *sisters*.

Bakgrunn
--------

«Bronier» på *BronyCon 2014* i Baltimore.  Foto: Douglas Muth 
*My Little Pony: Vennskap er ren magi* er utviklet etter ideer av den amerikanske animatøren Lauren Faust (født 1974). TV-serien bygger på tre tidligere serier om de populære leketøysponniene som blir markedsført under varenavnet *My Little Pony* og kom i salg fra 1982. Denne «fjerde generasjonen» av tegnefilmseriene om de små, vennlige og fargerike ponniene handler nå om enhjørningen «Twilight Sparkle» og vennene hennes i fantasilandet «Equestria». 

Ganske snart etter premieren i 2010, fikk den nye serien uventet oppmerksomhet på internett. Selv om fimene og leketøysproduktene henvender seg til jenter fra 4 til 9 år, ble figurene et populært internettmem blant ungdommer. Særlig gutter og unge menn delte flittig morsomme kommentarer og vitsetegninger om alt som hadde med småbarnsserien å gjøre. Dermed oppstod en ny og stor tilhengerskare som kalte seg *bronies*.

«Broniene» har utviklet seg til en fandom av tilhengere som dyrker *My Little Pony* som populærkulturelt fenomen. Interessen var opprinnelig ment som en spøk og ironi, men ble siden oppriktig og seriøs. Subkulturen og nettsamfunnet består i hovedsak av ungdommer og voksne mellom 13 og 35 år. Av disse er over halvparten menn.[] Populariteten blir delvis forklart med at serien fokuserer på positive verdier som vennskap og hensynsfullhet med klar appell mot mobbing.

De nye tilhengerne arrangerer *ponymeets*, *bronycons* og *ponycons*, treff og messer for «bronier» og «pegasiser». Brony-oppmerksomheten har også gitt *My Little Pony* et kommersielt oppsving, og detaljer i nye episoder skal ha blitt tilpasset voksne fans. 

Dokumentarfilmene *Bronies: The Extremely Unexpected Adult Fans of My Little Pony* (opprinnelg kalt *BronyCon: The Documentary*) fra 2012 og *A Brony Tale* (først kalt *Brony*) fra 2014 handler om de voksne *My Little Pony*-tilhengerne og det overraskende Brony-fenomenet.

Se også
-------

  

* *My Little Pony: Vennskap er ren magi*, TV-serien som tilhengerskaren dyrker

Referanser
----------

1. ↑  Internet Movie database (IMDb) om *My Little Pony: Vennskap er ren magi*
2. ↑  «dn.no 16. september 2012 (oppdatert 10. februar 2014): *Møt mennene som elsker My Little Pony*». Arkivert fra originalen 13. januar 2018. Besøkt 13. januar 2018.
3. ↑  dagbladet.no 4. april 2014 *- Du er ikke mann om du ikke ser på «My Little Pony»*
4. ↑  IMDb om animatøren Lauren Faust
5. ↑  IMDb om *Bronies: The Extremely Unexpected Adult Fans of My Little Pony*
6. ↑  IMDb om *A Brony Tale*

Eksterne lenker
---------------

(en) category:BronyCon – galleri av bilder, video eller lyd på Commons